Foto: Index



KAKO biste bili feudalac – morate imate podanike. Da biste upravljali stadom – morate imati pse čuvare. A da biste sačuvali vlast i privilegije koje ima s vlašću slizan Agrokor, morate širiti strah kod dobavljača. Političke veze i strah stvorili su jednu tako štetnu firmu kao što je Agrokor, gdje unatoč novoj državnoj upravi nastavljaju po starom – ucjenama i kažnjavanjem onih koji su se usudili zatražiti svoj novac.



Kada se pričalo zašto nam treba Lex Todorić, nema argumenta koji vladajući nisu smislili. Trenutni hrvatski premijer, Andrej Plenković, nedavno je još u Saboru rekao: "Ovo nije zakon o Ivici Todoriću i Agrokoru, ovo je zakon za stabiliziranje hrvatske ekonomije." A kada je država preuzela Agrokor, pokazalo se da je u pitanju zakon za stabiliziranje banaka i, čini se, discipliniranje hrvatske ekonomije, jer su neki bili dovoljno bahati da su zatražili svoj novac.



Agrokor i dalje radi ono što je radio i Gazda – utjerava dobavljačima koji nisu ovce strah u kosti, jer taj model poslovanja može postojati samo ako postoje ovce. A naravno, negdje okolo su i razni menadžeri i menadžerčići koji osjećaju kako moraju ostaviti sve stvari onakve kakve su bile, jer inače njihova debela plaća i povlastice dolaze u pitanje.



Jaja iz mini-republike



Hrvatski proizvođač Perfa iz Donje Stubice dnevno proizvodi 200.000 jaja. Ako se ne bavite masovnom proizvodnjom teško je i zamisliti tu količinu – no, eto nesilice su vrijedne, svakog dana je tu novih 200.000 hrvatskih jaja. No, kako je vlasnik Perfe, Ovum d.o.o. iz Zagreba zatražio sukladno propisima stečaj Agrokora, jer mu je isti dugovao novac za isporučeno, Agrokor više ne naručuje jaja od Perfe, tj. Ovuma.



Agrokor, dakle, ne radi upravo ono radi čega je navodno donesen poseban Zakon i zašto je imenovana državna prinudna uprava – ne kupuje jaja domaćeg proizvođača. Zašto? Pa više je i nego očigledno – da bi se pokazalo tko je i dalje "Gazda", tko je i dalje glavni i kako se protiv Agrokora ne smiju pokretati mjere koje se uredno pokreću protiv bilo koje druge firme. Umjesto nacionalnog cilja – prevladao je inat, prevladala je osveta, prevladali su iracionalni razlozi, prevladalo je ono što je upravo štetno u tom Agrokoru i zato on uništava, a ne spašava hrvatsku poljoprivrednu proizvodnju.



Agrokor je, naime, jaja koja su na policama uveo izvan Europske unije – iz mini-republike okružene Italijom, San Marina. Zemlja koja vam sigurno neće pasti na pamet kada se spomene proizvodnja jaja postala je, eto, zemlja dobavljač, umjesto hrvatskih firmi koje se navodno trebaju čuvati.



Priča o očuvanju radnih mjesta, čuvanju dobavljača i "domaće proizvodnje" su najobičnije političke laži kako bi se spasio Agrokor, kako bi se spasila njegova politička umreženja, njegovi politički dobiveni krediti HBOR-a, njegove veze s vlašću, sve do imenovanja izvršnog direktora Agrokora Zdravka Marića na mjesto ni manje ni više nego hrvatskog ministra financija.



Rodijački kapitalizam



U Hrvatskoj često kažu kako kapitalizam ne valja. Pritom zaboravljaju kako i jedna za nas superrazvijena Češka ima kapitalizam, kako kapitalizam ima i Slovačka sa svojom ogromnom auto-industrijom, a kako su nas prošle godine u standardu pretekli i Rumunji, koji su prije 30-ak godina bili doslovno gladni. Dodatno, Hrvati odlaze u jednu Njemačku ili danas sve više u Irsku, zemlju liberalnog kapitalizma. Još se nije javio nitko tko je prebivalište u Osijeku ili Slavonskom Brodu zamijenio nekim selom na Kubi ili kakvim venezuelanskim gradom.



Istina je drugačija – nije da kapitalizam ne valja, imaju ga i Irska i Švedska i Finska, već hrvatski kapitalizam, crony ili po domaću rodijački kapitalizam ne valja. On predstavlja spregu privrede, politike i tko zna kojih skrivenih interesa i najkraće rečeno kumulativno predstavlja sve najgore što imaju i socijalizma i kapitalizam. Zato se i toliko sviđa našim političkim elitama proisteklim iz socijalizma – mogu prodavati priču narodu kako se "živi u kapitalizmu", a držati cijelo društvo u pokornosti, kako se to radilo u doba prošlog režima.



Čudne slučajnosti



Stvarno mislite da je slučajno to što je Agrokor preuzeo distribuciju tiska? Pa sam mladi Andrej Plenković je u svom maturalnom radu "Sredstva masovne komunikacije", pisali smo nedavno o tome, navodio i sljedeće: "Izvor informacija je u svim klasnim društvima vladajuća klasa. Ona putem sredstava masovnog komuniciranja upravo želi da masama priopćava samo one informacije koje su s njene točke gledišta poželjne (radi lakšeg upokoravanja, eksploatiranja itd.) jer će mase pod tim utjecajem pružiti najmanji otpor." (Plenković, str. 10.)



I tako, slučajno, Gazda kupi distribuciju tiska, slučajno "briselski dečko" Plenković dođe za premijera, također slučajno izvršni direktor Agrokora postane ministar financija, država slučajno donese zakon o spašavanju strateških firmi koji eto slučajno obuhvaća samo Agrokor, a onda slučajno oni koji su zatražili svoje vlastite novce ostanu bez istih i bez poslova, jer eto jaja slučajno dolaze iz San Marina.



Ne budimo naivni. Agrokor se spašava kako bi se spasila privatizacija kakvu smo imali, kako bi se spasio način poslovanja političke i gospodarske sprege koji imamo i kako bi se očuvao model gdje će svatko tko se pobuni protiv toga biti kažnjen i izguran. Ma kakvo spašavanje radnih mjesta, pa svaku trgovinu i drugi pogon koji ima potencijala, poput jednog Leda, sve što ima gospodarskog smisla, naravno da će preuzeti drugi i zadržati radnike.



A vi sami odlučite želite li da vas i dalje varaju kako se uvoznim jajima štiti "hrvatski interes". Ili se spašavanjem Agrokora štite banke i interes političara kako bi sve ostalo kao i ranije – mala elita koja upravlja svime, dobavljači na kojima je da slušaju i radnici na kojima je da rade za sitne novce i ne bune se.



Da bi Hrvatska mogla napredovati, ovakav Agrokor mora nestati. Nije on jedini krivac zašto nam ne ide, ali model koji je stvorio – upravo taj model je doveo do toga da je iza nas u EU-u još samo Bugarska. Ako i dalje kupujete tamo – podržavate upravo taj model koji nas je doveo tu gdje smo i gura nas još dalje od razvijene Europe.



*Stavovi izneseni u kolumnama i komentarima su osobni stavovi autora i ne odražavaju nužno stav redakcije Index.hr portala

Tekst se nastavlja ispod oglasa